BMW in stukke ná grusame botsing met vragmotor | Netwerk24
15 Januarie 2021 15:50
Van die kleiner wrakstukke van die BMW op die N8-pad, wat vir 'n tyd lank vir verkeer gesluit was. .Foto: Verskaf
Drie mans en 'n vrou het Vrydagoggend gesterf toe hul motor sowat 48 km buite Bloemfontein onder 'n vragmotor beland het.
Die kop-aan-kop-botsing tussen 'n BMW en die vragmotor was op die N8, waarna stukke van die motor se wrak nog die pad gelê het.
Dit blyk dat die BMW in die rigting van Bloemfontein op pad was voordat dit in 'n botsing reg van voor met die vragmotor betrokke was.
Volgens Sipho Towa, woordvoerder van die nooddienste in die Vrystaat, was die vier insittendes in die motor reeds dood toe die nooddienste omstreeks 10:30 by die ongelukstoneel naby die T-aansluiting by Botshabelo opgedaag het. Die pad was 'n tyd lank gesluit.
Die vragmotorbestuurder is op die toneel vir skok behandel, maar hy het geen beserings opgedoen nie.
Die vragmotor het ná die impak van die botsing langs die pad op sy kant te lande gekom en van die slagoffers was onder die vragmotor vasgepen.
Die vragmotor het in die veld langs die hoofweg op sy kant te lande gekom en van die oorledenes was onder die voertuig vasgepen. Foto: Verskaf